WMOର ଚେତାବନୀ-ଆସନ୍ତା ୫ ବର୍ଷ ମଧ୍ୟରେ ପୃଥିବୀ ତାପମାତ୍ରା ୧.୫ ଡିଗ୍ରୀ ବୃଦ୍ଧି ପାଇବ ! - OTV Khabar.\nନୂଆଦିଲ୍ଲୀଃ ଆସନ୍ତା ୫ ବର୍ଷ ମଧ୍ୟରେ ପୃଥିବୀର ତାପମାତ୍ରା ୧.୫ ଡିଗ୍ରୀ ସେଲ୍ସିୟସ ବୃଦ୍ଧି ପାଇପାରେ । ଏପରି ତାପମାତ୍ରା ବୃଦ୍ଧି ହେଲେ ପାଣିପାଗରେ ବିନାଶକାରୀ ପରିବର୍ତ୍ତନ ଦେଖିବାକୁ ମିଳିବ । ଏପରି ହେଲେ କେଉଁଠି ବନ୍ୟାର ଆଶଙ୍କା ଦେଖାଦେବ ତ କେଉଁଠି ମରୁଡି ଆଶଙ୍କା । ସେତିକି ନୁହେଁ, ସମୁଦ୍ର ଜଳସ୍ତର ମଧ୍ୟ ସାଂଘାତିକ ଭାବେ ବୃଦ୍ଧି ପାଇବ ।\nଜାତିସଂଘର ଏକ ରିପୋର୍ଟରେ ଚେତାବନୀ ଦିଆଯାଇଛି, ଆଗାମୀ ୫ ବର୍ଷ ମଧ୍ୟରେ ପୃଥିବୀର ତାପମାତ୍ରା ଅସ୍ଥାୟୀ ଭାବେ ୧.୫ ଡିଗ୍ରୀ ବୃଦ୍ଧି ପାଇପାରେ । ଏ ନେଇ ବୁଧବାର ଜାରି ରିପୋର୍ଟରେ କୁହାଯାଇଛି, ପୂର୍ବ-ଔଦ୍ୟୋଗିକ ସ୍ତରରେ ଆଗାମୀ ୫ ବର୍ଷ ଭିତରେ ଅସ୍ଥାୟୀ ଭାବେ ତାପମାତ୍ରା ବୃଦ୍ଧି ପାଇବାର ୪୦ ପ୍ରତିଶତ ଆଶଙ୍କା ରହିଛି ।\nପାରିସ କ୍ଲାଇମେଟ ଏଗ୍ରିମେଣ୍ଟରେ ହୋଇଥିବା ୧.୫ ପ୍ରତିଶତ ତାପମାତ୍ରା ବୃଦ୍ଧିକୁ ଏବେ ବିଶ୍ୱ ପାର କରିସାରିଛି । ଜଳବାୟୁର ଏପରି ବିନାଶକାରୀ ପରିବର୍ତ୍ତନକୁ ନେଇ ପରିବେଶବିତ୍ମାନେ ଏ ନେଇ ଚେତାବନୀ ବି ଦେଇ ସାରିଛନ୍ତି । ଏହି ତାପମାତ୍ରା ବୃଦ୍ଧି ୧ ବର୍ଷ ବଦଳରେ ପାଖାପାଖି ୩୦ ବର୍ଷରେ ଦେଖିବା ପାଇଁ ଚାହୁଁଥିଲା ପାରିସ ଏଗ୍ରିମେଣ୍ଟ ।\nତାପମାତ୍ରା ଯେତେ ଯେତେ ବୃଦ୍ଧି ପାଇବ, ବାଷ୍ପୀକରଣ ହାର ସେତେେ ବୃଦ୍ଧି ପାଇବ ।\nଗରମ ବାୟୁରେ ଅଧିକ ମଇଶ୍ଚର ରହିବ । ଜଳବାୟୁର ଏପରି ପରିବର୍ତ୍ତନ ପରିବେଶ ଏବଂ ମହାସାଗରରେ ସର୍କୁଲେଶନ ପ୍ୟାଟର୍ଣ୍ଣକୁ ବଦଳାଇ ଦେଇପାରେ । World Meteorological Organization (WMO) ର ରିପୋର୍ଟ ଅନୁସାରେ, ଏହି ପରବର୍ତ୍ତନ ଯୋଗୁ ଆଟଲାଣ୍ଟିକ ମହାସାଗରରେ ଉଷ୍ମକଟିବନ୍ଧୀୟ ଚକ୍ରବାତ ବଢିବାର ଆଶଙ୍କା ରହିଥିବା ଭବିଷ୍ୟବାଣୀ କରାଯାଇଛି । ଏପରି ହେବା ଦ୍ୱାରା ଉତ୍ତର ଆମେରିକାର ଦକ୍ଷିଣ ପଶ୍ଚିମ ଭାଗ ମରୁଡିଗ୍ରସ୍ତ ହେବାର ଆଶଙ୍କା ରହିଛି ।\nସେତିକି ନୁହେଁ, ଆଫ୍ରିକାର ସହୋଲ ଏବଂ ଅଷ୍ଟ୍ରେଲିଆରେ ବନ୍ୟା ଆଶଙ୍କା ମଧ୍ୟ ରହିଛି । ଜାତିସଂଘର ବିଶ୍ୱ ପାଣିପାଗ ସଂଗଠନର ମହାସଚିବ ପେଟେରୀ ତାଲାମଙ୍କ କହିବା ଅନୁାଯାୟୀ, ଆମେ ଏହି ସୀମା ପାଖାପାଖି ପହଞ୍ଚି ସାରିଛେ । ସେତିକି ନୁହେଁ, ଆଗାମୀ ବର୍ଷରେ ଆମେ ଏହି ବିପଦସଙ୍କେତର ଆହୁରି ପାଖାପାଖିି ପହଞ୍ଚିଯିବୁ । ଗ୍ରୀନ ହାଉସ ନିର୍ଗମନକୁ ହ୍ରାସ କରିବା ପାଇଁ ଏହି ଅଧ୍ୟୟନ ଆମକୁ ସତର୍କ କରାଇ ଦେଇଛି ବୋଲି ସେ କହୁଛନ୍ତି ।\nଅଧ୍ୟୟନ ଅନୁସାରେ, ୨୦୨୧ରୁ ୨୦୨୫ ଭିତରେ ଅତିକମ୍ରେ ୧ ଡିଗ୍ରୀ ସେଲସିୟସ ତାପମାତ୍ରା ବଢିବ । ରିପୋର୍ଟରେ ଭବିଷ୍ୟବାଣୀ କରାଯାଇଛି, ଏହି ବର୍ଷ ମଧ୍ୟରୁ କୌଣସି ଗୋଟିଏ ବର୍ଷ ୨୦୧୬ ତୁଳନାରେ ସବୁଠାରୁ ଅଧିକ ଉତ୍ତପ୍ତ ବର୍ଷର ରେକର୍ଡ କରିବାର ୯୦ ପ୍ରତିଶତ ସମ୍ଭାବନା ରହିଛି ।\nଡବ୍ଲୁଏମଓ ରିପୋର୍ଟ ଅନୁସାରେ, ବର୍ତ୍ତମାନ ସୁଦ୍ଧା ସବୁଠାରୁ ଉତ୍ତପ୍ତ ୩ଟି ବର୍ଷ ମଧ୍ୟରୁ ୨୦୨୦ ଗୋଟିଏ । ଏହି ବର୍ଷରେ ବିଶ୍ୱର ହାରାହାରି ତାପମାତ୍ରା ପୂର୍ବ ଔଦ୍ୟୋଗିକ ଆଧାର ରେଖା ଅନୁସାରେ ୧.୨ଡିଗ୍ରୀ ଉପରେ ରହିଛି । ଏ ନେଇ ନାସାର ବୈଜ୍ଞାନିକମାନେ ଚେତାବନୀ ଦେଇଛନ୍ତି, ଜଣାଯାଉଛି, ଆମେ ଏହି ସୀମା ଖୁବ ଶୀଘ୍ର ପାର କରିବାକୁ ଯାଉଛୁ । କାରଣ ଆମେ ଏ ପର୍ଯ୍ୟନ୍ତ ବିଶ୍ୱ ଗ୍ଲୋବାଲ ୱାର୍ମିଂ ହ୍ରାସ କରିବା ଦିଗରେ କୌଣସି ପଦକ୍ଷେପ ନେଉନାହୁଁ ।
